Foto’s: 2 dood, 2 500 dakloos ná Stellenbosch-brandFoto deur die gebruiker @kabloemski op Twitter gelaai Twee mense is dood en 600 plakkershuise vernietig ná ‘n brand vroeg Vrydagoggend in ‘n informele nedersetting naby Stellenbosch uitgebreek het. Die brand het vinnig oor ‘n groot gebied in Kayamandi versprei. “Twee mense is dood,” het Leon Morta, hoof van die brandweer in Stellenbosch, gesê. Seshonderd plakkershuise is vernietig en sowat 2 500 mense is dakloos gelaat. “Ons vermoed ‘n kers het omgeval, maar daar sal natuurlik ‘n behoorlikeondersoek uitgevoer word om die oorsaak van die brand te bepaal.” Bykomende spanne met 12 brandweerwaens en 50 brandbestryders is van munisipaliteite in die omgewing ontbied. Toegang na die gebied is bemoeilik deur die ingewikkelde uitleg van die gebied en inwoners wat hul meubels in die strate uitgedra het. Die brand is omstreeks 06:00 geblus, maar brandbestryders was lank op die toneel om te verseker dat die gebied veilig is. Brande in informele nedersettings is algemeen in Kaapstad, en dit versprei vinnig in die digbeboude gebiede en word gereeld deur sterk winde aangeblaas. Meer as 3 000 mense is Nuwejaarsdag dakloos gelaat ná ‘n brand in ‘n informele nedersetting naby Kaapstad uitgebreek het. Foto deur die gebruiker Charlotte Rabie op Facebook gelaai